LST คาดผลงาน Q2/58 ดีต่อเนื่องจาก Q1 หลังต้นทุนผลปาล์มสดลดลง
LST คาดผลงาน Q2/58 ดีต่อเนื่องจาก Q1 หลังต้นทุนผลปาล์มสดลดลง
19 พ.ค. 2558

นางสาวอัญชลี สืบจันทศิริ กรรมการผู้จัดการ บริษัท ล่ำสูง จำกัด (มหาชน) หรือ LST เปิดเผยว่า บริษัทคาดผลการดำเนินงานในไตรมาส 2/58 จะปรับตัวดีขึ้นต่อเนื่องจากไตรมาส 1/58 หลังผลผลิตปาล์มน้ำมันเริ่มออกสู่ตลาดมากขึ้น ส่งผลให้ราคาผลปาล์มปรับตัวลดลงอย่างรวดเร็วจากกิโลกรัมละ 6 บาทกว่าในช่วงเดือนม.ค.-ปลายเดือนก.พ.58 เหลือต่ำกว่ากิโลกรัมละ 5 บาทในเดือนมี.ค.58 ส่งผลให้ราคาน้ำมันปาล์มดิบปรับลดลงจากกิโลกรัมละ 37 บาท เหลือกิโลกรัมละ 26-27 บาท ณ สิ้นเดือนมี.ค. ส่งผลให้ต้นทุนผลปาล์มสดลดลง และคาดว่าราคาปาล์มจะมีเสถียรภาพมากขึ้นในไตรมาส 2 ของปีนี้
สำหรับผลการดำเนินงานไตรมาส 1/58 มีกำไรสุทธิ 66.48 ล้านบาท กำไรต่อหุ้น 0.08 บาท เพิ่มขึ้น 49.49 ล้านบาทจากช่วงเดียวกับปีก่อนมีกำไรสุทธิ 16.99 ล้านบาท กำไรต่อหุ้น 0.02 บาท คิดเป็นอัตราการเพิ่มขึ้นสูงถึง 291.24% ขณะที่มีรายได้จากการขายเพิ่มขึ้น 61.97 ล้านบาท จากช่วงเดียวกับปีก่อน หรือเพิ่มขึ้น 2.97% ด้านต้นทุนขายของบริษัท และบริษัทย่อยคิดเป็น 87.03% ของรายได้จากการขาย